CELEX: 32012D0043
Language: sk
Date: 2012-01-25 00:00:00
Title: 2012/43/EÚ: Vykonávacie rozhodnutie Komisie z  25. januára 2012 na základe ktorého sa Dánske kráľovstvo oprávňuje uzatvoriť s Grónskom a Faerskými ostrovmi dohody o tom, aby sa s prevodmi finančných prostriedkov medzi Dánskom a týmito územiami zaobchádzalo ako s prevodmi finančných prostriedkov v rámci Dánska v súlade s nariadením Európskeho parlamentu a Rady (ES) č. 1781/2006 [oznámené pod číslom K(2012) 141]

27.1.2012   
            
            
               SK
            
            
               Úradný vestník Európskej únie
            
            
               L 24/12
            
         VYKONÁVACIE ROZHODNUTIE KOMISIE
   z 25. januára 2012
   na základe ktorého sa Dánske kráľovstvo oprávňuje uzatvoriť s Grónskom a Faerskými ostrovmi dohody o tom, aby sa s prevodmi finančných prostriedkov medzi Dánskom a týmito územiami zaobchádzalo ako s prevodmi finančných prostriedkov v rámci Dánska v súlade s nariadením Európskeho parlamentu a Rady (ES) č. 1781/2006
   [oznámené pod číslom K(2012) 141]
   (Iba dánske znenie je autentické)
   (2012/43/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1781/2006 z 15. novembra 2006 o údajoch o príkazcovi, ktoré sprevádzajú prevody finančných prostriedkov (1), a najmä na jeho článok 17,
   so zreteľom na žiadosť Dánskeho kráľovstva,
   keďže:
   
               (1)
            
            
               Dánsko v decembri 2006 otvorilo a v apríli 2011 doplnilo svoju žiadosť o výnimku podľa článku 17 ods. 1 nariadenia (ES) č. 1781/2006 o prevod finančných prostriedkov medzi Dánskom a Grónskom a medzi Dánskom a Faerskými ostrovmi.
            
         
               (2)
            
            
               V súlade s článkom 17 ods. 2 nariadenia (ES) č. 1781/2006 sa s prevodmi finančných prostriedkov medzi Dánskom a Grónskom a medzi Dánskom a Faerskými ostrovmi od decembra 2006 dočasne zaobchádzalo ako s prevodmi finančných prostriedkov v rámci Dánska.
            
         
               (3)
            
            
               Členské štáty boli 27. apríla 2011 informované o tom, že Komisia dospela k záveru, že dostala všetky informácie potrebné na posúdenie žiadosti podanej Dánskom.
            
         
               (4)
            
            
               Grónsko ani Faerské ostrovy nie sú súčasťou územia Európskej únie určeného v súlade s článkom 52 Zmluvy o Európskej únii (ZEÚ) a článkom 355 Zmluvy o fungovaní Európskej únie (ZFEÚ), ale tvoria súčasť menového priestoru Dánska. Grónsko a Faerské ostrovy preto spĺňajú kritérium stanovené v článku 17 ods. 1 písm. a) nariadenia (ES) č. 1781/2006.
            
         
               (5)
            
            
               Poskytovatelia platobných služieb v Grónsku a na Faerských ostrovov sa priamo zúčastňujú na platobných a zúčtovacích systémoch v Dánsku, konkrétne na systéme Kronos alebo Sumclearing. Grónsko a Faerské ostrovy preto spĺňajú aj kritérium stanovené v článku 17 ods. 1 písm. b) nariadenia (ES) č. 1781/2006.
            
         
               (6)
            
            
               Grónsko aj Faerské ostrovy začlenili do svojich právnych poriadkov ustanovenia zodpovedajúce ustanoveniam nariadenia (ES) č. 1781/2006, v prípade Grónska najmä prostredníctvom aktu č. 399 z 21. apríla 2010 o údajoch o príkazcovi, ktoré sprevádzajú prevody finančných prostriedkov a aktu č. 6 z 19. mája 2010 o údajoch o príkazcovi, ktoré sprevádzajú prevody finančných prostriedkov a v prípade Faerských ostrovov prostredníctvom aktu č. 467 zo 17. júna 2008 o údajoch o príkazcovi, ktoré sprevádzajú prevody finančných prostriedkov v znení zmien a doplnení v akte č. 579 z 1. júna 2010.
            
         
               (7)
            
            
               Grónsko aj Faerské ostrovy vydali právne predpisy, ktoré prispievajú k budovaniu stabilného režimu boja proti praniu špinavých peňazí. V Grónsku tieto právne predpisy predstavuje najmä kráľovský výnos č. 1034 z 30. augusta 2010 o opatreniach na predchádzanie praniu špinavých peňazí a financovania terorizmu a akt č. 5 z 19. mája 2010 o opatreniach na predchádzanie praniu špinavých peňazí a financovania terorizmu. Na Faerských ostrovoch právne predpisy proti praniu špinavých peňazí predstavuje najmä kráľovský výnos č. 79 z 29. januára 2010 o opatreniach na predchádzanie praniu špinavých peňazí a financovania terorizmu a akt o opatreniach na predchádzanie praniu špinavých peňazí a financovania terorizmu, akt č. 56 z 9. júna 2008 zmenený a doplnený 26. mája 2010.
            
         
               (8)
            
            
               Grónsko a Faerské ostrovy majú primerané právne predpisy, aby uložili finančné sankcie proti subjektom alebo právnickým či fyzickým osobám na zozname Organizácie Spojených národov alebo Európskej únie.
            
         
               (9)
            
            
               Preto Grónsko aj Faerské ostrovy prijali rovnaké pravidlá, ktoré sa zaviedli podľa nariadenia (ES) č. 1781/2006, a od svojich príslušných poskytovateľov platobných služieb požadujú, aby ich uplatňovali, a tým splnili kritérium uvedené v článku 17 ods. 1 písm. c) uvedeného nariadenia.
            
         
               (10)
            
            
               Preto by sa Dánsku mala udeliť požadovaná výnimka.
            
         
               (11)
            
            
               V dohodách, ktoré sa uzatvoria medzi Dánskom a Gréckom, by sa malo stanoviť, aby sa zaistil súlad so smernicou Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (2), a najmä článkov 25 a 26.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Výboru pre prevenciu prania špinavých peňazí a financovania terorizmu,
            
         PRIJALA TOTO ROZHODNUTIE:
   Článok 1
   Dánske kráľovstvo je oprávnené uzatvoriť dohody s Grónskom a Faerskými ostrovmi o tom, že prevody finančných prostriedkov medzi Dánskom a Grónskom a Dánskom a Faerskými ostrovmi sa na účely nariadenia (ES) č. 1781/2006 považujú za prevody finančných prostriedkov v rámci Dánska.
   Článok 2
   Toto rozhodnutie je určené Dánskemu kráľovstvu.
   
      V Bruseli 25. januára 2012
      
         
            Za Komisiu
         
         Michel BARNIER
         
            člen Komisie
         
      
   
   
      (1)  Ú. v. EÚ L 345, 8.12.2006, s. 1.
   
      (2)  Ú. v. ES L 281, 23.11.1995, s. 31.